Gandia reforça la seua promoció turística en el mercat català amb la participació en la fira B-Travel de Barcelona
28 març 2025

## Gandia reforça la seua promoció turística en el mercat català amb la participació en la fira B-Travel de Barcelona28 març 2025Última actualització: 28 març 2025

![](../gestion/img/d643c65f92d013b2a514c8d03f60c9d427d64d8d681a194f81cb066c0e570031.jpg)  
  

Gandia estarà present en la 32a edició de la **fira B-Travel de Barcelona**, que se celebra des de hui fins al 30 de març al recinte firal de la ciutat comtal. Aquesta fira, de caràcter professional i dirigida també al públic general, és un dels principals aparadors del turisme cultural, gastronòmic i experiencial del país.

  
Gandia acudeix com a coexpositor dins de l'estand de València Turisme (Pavelló 8, estand D190), junt amb altres municipis de la província. Des d’aquest espai, s’oferirà informació actualitzada sobre l’oferta de la ciutat, amb especial atenció al seu patrimoni històric, els esdeveniments culturals, el turisme gastronòmic i les propostes per a persones majors que busquen viatjar fora de la temporada alta.

Tal com ha explicat la regidora delegada de Turisme, **Balbina Sendra**, la presència activa del Departament de Turisme en la B-Travel s’emmarca dins d’“_una estratègia de promoció nacional i internacional que ja ha portat Gandia a altres fires importants com Fitur a Madrid, Navartur a Pamplona o la ITB de Berlín_”.

L’elecció de Barcelona com a punt estratègic no és casual. Catalunya és el segon mercat emissor de turistes cap a la Comunitat Valenciana, amb més de 1,4 milions de viatges en 2023 i una estada mitjana de 4,8 dies. El 42,7% d’aquests desplaçaments tenen com a destinació la província de València, i més del 80% dels catalans viatgen en cotxe, la qual cosa converteix Gandia en una opció accessible i atractiva.

La despesa mitjana diària dels turistes procedents de Catalunya ha augmentat un 16%, cosa que indica un perfil de visitant cada vegada més interessat en experiències de valor.

Durant els tres dies de la fira, Gandia aprofitarà també per a mantindre reunions professionals i participar en workshops amb agències i operadors turístics, especialment durant la jornada professional organitzada per l'Associació Corporativa d'Agències de Viatges Especialitzades.